Engelse breek Blitsbokke se harte | Netwerk24
Deur Marnus Kok 25 Januarie 2020 08:09
Die Blitsbokke se kans om die uitspeelronde van die Hamilton-sewestoernooi in Nieu-Seeland te haal, is Saterdag aan flarde gelaat toe Engeland hulle in ’n groepwedstryd geklop het.
Die Blitsbok Selvyn Davids. Foto: Getty Images
Engeland het teen die verwagting in met 21-19 gewen.
Suid-Afrika was eerste op die telbord toe Cecil Afrika eers die Engelse met ’n fopaangee aan die slaap gevang het, en daarna Stedman Gans weggestuur het om te gaan druk.
Dan Norton het die Engelse se eerste drie gaan druk, toe hy kort voor rustyd onder die Blitsbokke uitgeseil het. Tog was Suid-Afrika teen rustyd met 14-7 voor.
Engeland het ná die waterbreuk sake gelykop gemaak toe Tom Bowen die Blitsbokke se verdedigers uitoorlê het, waarna die Engelse kort daarna weer gaan druk het.
Met slegs sekondes oor het Justin Geduld oorgeduik om die Blitsbokke se agterstand na twee punte te laat krimp. Hy het egter met die doelskop misluk.
Die Blitsbokke het straks verloor omdat hulle duikslae gemis en besit by die afbreekpunte afgestaan het.* Die Blitsbokke se laaste groepwedstryd is Sondag om 01:13 (SA tyd) teen Kenia.
Engeland 21 (7): Drieë: Dan Norton, Phil Burgess, Tom Bowen. Doelskoppe: Daniel Bibby, Tom Mitchell, Will Edwards.
Suid-Afrika 19 (14): Drieë: Stedman Gans, JC Pretorius, Justin Geduld. Doelskoppe: Branco du Preez (2).
Meer oor: Sewesreeks | Hamilton-Sewestoernooi | Blitsbokke | Engeland